dopis br. 1-09/2016-1

Rijeka, 16.09.2016

**Stanica planinarskih vodiča - RIJEKA**  
Delta 5,

51000 Rijeka

Poštovani,

na poziv Komisije za gospodarstvo HPS-a Riječki je planinarski savez prihvatio skrb nad planinarskim skloništem „Bitorajka“ na Bitoraju. Za tu su odluku jednoglasno glasovale sve članice RPS-a. Unatoć tome što je već prilikom donašenja odluke bilo je jasno da će sklonište trebati jako renovirati – od krova do začelnih zidova, vrata, drvenarije.

Na sastanku Izvršnoga odbora 26. 4. dogovoreno je da troškovnik izrade Damir Konestra i Tomo Vukelić. Nakon izrade troškovnika i odobrenih sredstava po HPS-u, organiziran je sastanak Izvršnog odbora s članovima Komisije za gospodarstvo na kojem je dogovorena dinamika izvođenja radova na rekonstrukciji.

Radovi su trebali započeti za vikend 20/21. kolovoza. Na prethodno dogovoreni sastanak 11. kolovoza nije, međutim, došao nitko. Kasnije je dogovoreno (Konestra, Vukelić, Vlatko iz Kamenjaka)da se radovi prebace za rujan.

**U subotu 3. rujna dopremljena je kamionima i šumskim traktorom većina materijala za potrebe rekonstrukcije.** Troškove prijevoza snosio je RPS. Sudjelovalo je 6 planinara, po dvojica iz Tuhobića, Kamenjaka i Duge. **U nedjelju 4. rujna** napravljene su temeljne stope za stupove nosače produžetka krova. Sudjelovala su 4 planinara iz PD Tuhobić.

**U subotu 10. rujna** skinut je stari krov sa sjeverne strane i postavljena konstrukcija novoga na sjevernoj strani krovišta. Sudjelovalo je 5 planinara: 3 iz PD Bakar, 1 iz PD Učka, 1 iz PD Tuhobić.

**U četvrtak 15. rujna** započeto je zidanje potpornih stupova novog dijela krova što su izvela 2 planinara (Učka i Tuhobić).

**Pred nama je, međutim, ostala glavnina posla.** Treba razotkriti južnu stranu krova, prekriti ju daskama i ljepenkom i potom preko cijeloga krova postaviti limove. Te iste limove cca 44 komada veličine 3m x 0,75m treba najprije dopremiti do Bitorajke, zajedno s ostalom limarijom. Treba npraviti rogove i prekriti produžetak krova, a prije toga završiti potporne stupove.

Cijelu brvnaru treba oličiti a dio poda unutrašnjosti betonirati. Uz začelni drveni zid treba ozidati zid koji će štititi drvo od vlage.

Radova je puno, a entuzijazma vrlo malo. Kad smo donosili odluke o preuzimanju skrbi bilo je jako puno vrlo glasnih zagovornika te ideje, ali od mnogih, najglasnijima noga ove godine nije kročila na Bitoraj!

Bliži se kalendarska jesen, dani će biti sve kraći a vrijeme sve manje sklono radovima. Zato smo na sastanku krnjega Izvršnoga odbora 16. rujna zaključili kako bismo se **za vikend 24. i 25. rujna trebali organizirati tako da svaka članica RPS-a pošalje barem dvojicu članova na akciju obnove Bitorajke.**

**Sa 18 ljudi na terenu obavio bi se najveći dio poslova, a prije svega prekrio bi se limom krov što je sada najpreči zadatak.**

**Pozivam sve članice da pronađu dva volontera koji su spremni pomoći da se uredi jedno vrijedno i lijepo planinarsko sklonište**, na području gdje nigdje u blizini nema drugih planinarskih objekata.

**Sastanak svih koji će se odazvati akciji 24. i 25. rujna održat će se u prostorijama RPS-a, Delta 5 u petak 23. rujna, s početkom u 19,00 sati, kada će se detaljno dogovoriti plan rada i podjela poslova.**

Vjerujem da ćemo i ovoga puta pokazati planinarsku požrtvovnost i spremnost da se unaprijeđuje planinarstvo, a gradnja i osposobljavanje planinarskih objekata upravo je u funkciji razvoja planinarstva i širenja planinarskog pokreta.

Uz planinarski pozdrav

Damir Konestra

predsjednik Riječkog planinarskog saveza